Date: 1401
Language: saksa
Document type: Yksityiset, Asiakirjat

In Godes namen, amen. Ik Jacob Abrahamsson, ridder, wolmechtich mines liues, miner synne vnde miner redelicheyd, weret dat ik vorwunnen worde van dem dode, so sette ik myn testament alze nascreuen steyd. To dem ersten geue ik j mark Lub. to weghen vnde to stegen tobeterende; vortmer den carthuseren to der Arndesboke geue ik c mark Lub. in Godes ere to miner sele salicheyd; vortmer geue ik den predeker broderen to der Borch lx mark Lub., vppe dat ze God vor mi bidden, vnde den mynren broderen to sunte Kathrinen geue ik c mark Lub., sundergen broder Bernd Culen, custose dar sulues, geue ik xx mark Lub.; vortmer den elenden seken to sunte Juriene bi Lubeke geue ik xl mark Lub., vnde den armen seken to deme Hilgen Geste geue ik ok xl mark Lub.; vorbat in dat gasthus achter deme Hilgen Geste geue ik xx mark Lub. vnde geue c mark Lub. notroftigen husarmen vnde bedeleren yppeder straten; vortmer den juncvrowen to sunte Johanse geue ik xx mark Lub.; vortmer geue ik cc mark Lub., dar men mede beraden scal veer bederue juncvrowen, den des behof is, vnde geue Bertold Gronowen, mineme knechte, lx mark Lub., men minen anderen knechten vnde megheden geue ik lx mark Lub. tosamende. Ik beghere vnde bidde, dat men alle desse vorscreuen mines testaentes gefte entrichte vnde vtvordere van dem gelde, dat her Henningh van Rentelen heft in siner høde van miner wegen, vnde bin ik wat sculdich, dat ik vppe de tyd borgede, do ik van Lubeke segelde, dat nicht betalt worde vor mineme dode, des ik nicht ne hope, dat scal men ok entrichten van dem gelde, dat ik bi deme vorben. her Hennynghe stande hebbe. Vortmer tekene ik Helenen, minem wiue, to ereme liue l mark geldes jarliker rente in deme rade to Lubeke, vnde na ereme dode geue ik de l mark geldes vnde hebbe geuen Rangnilden vnde Helenen, minen dochteren; vortmer geue ik den suluen minen twen dochteren ij(c) mark geldes in deme rade to Lubeke in desser wise, alze wat de raet hebben scal to scote yewelikes jares van desser vorscreuen rente myneme wiue tekent vnde minen dochteren geuen, dat men dat scal vntrichten van den ij(c) marken geldes, de ik minen dochteren geuen hebbe; vortmer geue ik Jacobe, mineme sone, c mark geldes in deme rade to Hamborch ok geue ik eme xlviij mark geldes jarliker rente bi deme bisscope van Lubeke in alsodaner wise, dat mine vormundere de ersten søs jare na mineme dode scolen keren vnde geuen de xlviij mark geldes to hulpe søs arme bederue juncvrowen mede toberadende, jewelikes jares ene, vnde wan de søs jaer vmmekomen sin, so scolen de suluen xlviij mark geldes wedder vallen vp mynem sone Jacob; weret ok sake dat de bisscop desse xlviij mark geldes weddercofte, dat in sinen willekore licht, so beghere ik vnde bidde mine vormundere, dat ze den summen geldes, de von den vakenomeden xlviii mark geldes komende is, willen leggen an wisse rente sunder woker, dar id Jacobe, mineme sone, vromelikest is, vnde doen dar dan vort bi, alze vorscreuen steyd, de søs juncvrowen mede toberadende vnvorsumet; dar to geue ik Jacobe, mineme sone, al inghedomete vnde clenode, dat ik binnen Lubeke hebbe; vortmer geue ik Magnus Karlssone, miner dochter sone, xx mark jarlikes geldes in deme huse, dar ik inne wonde to Lubeke, dat mi Tydeke Droge afgecoft heft. Also beschedeliken weret, dat Tydeke Droghe de xx mark geldes weddercofte, so bidde ik mine vormundere, dat ze den summen geldes, de dar van komende is, an ander wisse rente leggen vnde vorstan de solange, went dat kint Magnus de rente suluen vorstan kan, vnde nemant van des kindes vrunden scal sik des geldes vnderwinden. Vortmer geue ik minen testamentariis eneme yeweliken erer j gulden vingeren mit eneme dyamante; desse vingeren scal en antwarden myn wif Helene, alze ik er beuolen hebbe. Vortmer myn landgud, dat ik hebbe in Sweden vnde in Osterlande, dat mi mit rechte angekomen is, late ik minen eruen, dat ze dat vnder sik delen na eneme swedeschen rechte, vnde Magnus Karlssone, miner dochter kind, scal mede to delinge komen, so vele to vntfangende alze een dochter deel, men dat do i em to gude sunder plichte; des gelikes hebbe ik eme geuen de vorscreuen xx mark geldes to Lubeke sunder plichticheyd, wente ik syme vadere bescheden gelt gaf mit miner dochter na macht mines gudes, dat ik vppe de tyd hadde, do Magnus moder starf myn wif vnde na syme andele, so hope ik dat he mit dessen gauen meer dan vul heft, vnde wan em van rechte boren mach. Schege ouer yenighe ansprake an ichteswelken stucken mines landgudes, dat ik mit vnrechte hadde, det scolen mine eruen sunder weddersprake wedder geuen vnde vulden vor den scaden den ghenen, de dat mit rechte wynnen. Ik kese to minen vormunderen her Reynere van Caluen vnde her Henninge van Rentelen, beghere vnde bidde, dat ze hir also bidoen alze ik erer truwe wol to lowe. Alle desse vorscreuen stucken wil ik stede vnde vast holden, went also lange dat ik ze muntliken wedder spreke, des sint tuge erbar heren, her Arnd Sparenberch vnde her Johan Cryspyn, ratmanne to Lubeke. Gheuen na Godes bord dusent jaer in deme een vnde veerhundersten jare in vnses Heren hemeluard daghe.